Document ID: 32003D0137

Komisijas Lēmums
(2003. gada 27. februāris),
ar ko groza Lēmumu 93/402/EEK par svaigas gaļas ievešanu no Paragvajas
(izziņots ar dokumenta numuru C(2003) 677)
(Dokuments attiecas uz EEZ)
(2003/137/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterinārās kontroles organizēšanu attiecībā uz produktiem, ko ieved Kopienā no trešām valstīm [1], un jo īpaši tās 22. panta 1. punktu,
ņemot vērā Padomes 1972. gada 12. decembra Direktīvu 72/462/EEK par veselības un veterināro pārbaužu problēmām, ievedot liellopus, aitas, kazas, cūkas un svaigu gaļu vai gaļas produktus no trešām valstīm [2], kurā jaunākie grozījumi izdarīti ar Regulu (EK) Nr. 1452/2001 [3], un jo īpaši tās 14. panta 3. punktu un 16. pantu,
tā kā:
(1) Komisijas 1993. gada 10. jūnija Lēmums 93/402/EEK par dzīvnieku veselības nosacījumiem un veterināro sertifikāciju attiecībā uz svaigas gaļas ievedumiem no Dienvidamerikas valstīm [4], kurā jaunākie grozījumi izdarīti ar Lēmumu 2002/908/EK [5], attiecas uz Argentīnu, Brazīliju, Čīli, Kolumbiju, Paragvaju un Urugvaju.
(2) 2002. gada oktobrī Paragvajas reģionā, kas atrodas blakus reģioniem, no kuriem atļauta izvešana uz Kopienu (Kopienas apstiprinātās teritorijas) un kuri atrodas Brazīlijas robežas tuvumā, tika reģistrēts mutes un nagu sērgas uzliesmojums.
(3) Lai novērtētu mutes un nagu sērgas stāvokli minētajā reģionā, kur noticis uzliesmojums, kā arī Kopienas apstiprinātajās teritorijās, 2003. gadā laika posmā no 4. līdz 14. februārim Pārtikas un veterinārais birojs veica pārbaudi.
(4) Pārbaude liecināja, ka vispārīgais stāvoklis Paragvajā attiecībā uz lauksaimniecības dzīvnieku un gaļas produkcijas veterinārām pārbaudēm neatbilst prasībām, kas noteiktas izvešanai uz Kopienu.
(5) Tika konstatēta virkne nopietnu trūkumu un to sistēmu kontroles trūkums, ko izveidoja Paragvajas iestādes pēc iepriekšējām Pārtikas un veterinārā biroja pārbaudēm, lai nodrošinātu to, ka saskaņā ar Kopienas prasībām izvest var vienīgi tādu atkaulotu un nogatavinātu gaļu, kas iegūta no dzīvniekiem, kuri audzēti Kopienā apstiprinātās teritorijās.
(6) Ņemot vērā pārbaužu rezultātus, ir lietderīgi atsaukt Paragvajai piešķirto atļauju izvest uz Kopienu atkaulotu un nogatavinātu svaigu liellopu gaļu.
(7) Tomēr nav skaidru pierādījumu tam, ka slimība Paragvajā strauji izplatās, jāatļauj Kopienā ievest lietošanai pārtikā paredzētu atkaulotu un nogatavinātu svaigu liellopu gaļu un mājdzīvnieku barības izgatavošanai paredzētu atkaulotu gaļu un subproduktus, kas iegūti no dzīvniekiem, kuri nokauti, pārstrādāti, sertificēti un tiek nogādāti uz Kopienu līdz 2003. gada 20. februārim. Stāvoklis atkārtoti jāpārbauda tad, kad Paragvajas iestādes var sniegt pietiekamas garantijas par to, ka visi konstatētie trūkumi novērsti un tas pozitīvi novērtēts turpmākajā Pārtikas un veterinārā biroja pārbaudē.
(8) Tādēļ attiecīgi jāgroza Direktīva 93/402/EEK.
(9) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Lēmuma 93/402/EEK II pielikumu aizstāj ar šī lēmuma pielikuma tekstu.
2. pants
Dalībvalstis izdara grozījumus pasākumos, kuri piemērojami ievedumiem, tādā veidā, lai tie ir saskaņā ar šo lēmumu, un nekavējoties attiecīgi paziņo par pieņemtajiem pasākumiem. Dalībvalstis par to tūlīt informē Komisiju.
3. pants
Minētos pasākumus pārskata 12 mēnešu laikā.
4. pants
Šis lēmums ir adresēts dalībvalstīm.
Briselē, 2003. gada 27. februārī

Labels: 0
3
17
18